Diari Oficial de la Generalitat Valenciana


Sumari del DOGV 8269, del 09-04-2018 (2018/3483)

DECRET 40/2018, de 6 d'abril, del Consell, pel qual es crea la Comissió Interdepartamental de Coordinació, Avaluació i Seguiment del Pla Estratègic de la Indústria Valenciana.
-------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/04/06/40/dof/vci/html**

### Dades del document

Número de DOGV
:   8269

Data del DOGV
:   09-04-2018

Secció del DOGV
:   I. DISPOSICIONS GENERALS

Número del document
:   2018/3483


Data del document
:   06-04-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * reglament intern
    * legislació

DECRET 40/2018, de 6 d'abril, del Consell, pel qual es crea la Comissió Interdepartamental de Coordinació, Avaluació i Seguiment del Pla Estratègic de la Indústria Valenciana. [2018/3483]  
Preàmbul  
  
La Generalitat s'ha fixat entre els seus objectius, assentar les bases perquè la Comunitat Valenciana avanç cap a un model econòmic basat en el coneixement, la innovació, l'obertura i la connexió amb l'exterior, articulat sobre el principi de sostenibilitat, tant ambiental com productiva i social.  
Per al desenvolupament d'aquest nou model productiu, s'ha establit com a línia estratègica bàsica impulsar el procés de reindustrialització de la Comunitat Valenciana, per a la qual cosa, en 2017, la Conselleria d'Economia Sostenible, Sectors Productius, Comerç i Treball va elaborar un primer document que defineix el contingut necessari d'un Pla Estratègic de la Indústria Valenciana, dins d'un procés que va comptar amb la participació de nombroses empreses i agents de la indústria com ara sindicats, instituts tecnològics, associacions empresarials, centres d'investigació públics, organitzats per sectors, clústers i cadenes de valor.  
El Pla Estratègic de la Indústria Valenciana pretén ser un full de ruta que permeta desplegar i aplicar una política industrial a llarg termini, operativa, avaluable i basada en la realitat concreta dels sectors i clústers valencians, perquè les polítiques han d'adaptar-se a l'esmentada varietat industrial i, difícilment, poden aplicar-se les mateixes polítiques a tots els sectors. L'objectiu és que estiga dissenyat d'avall cap amunt, per a permetre que les empreses, les persones treballadores i les associacions proposen aquelles actuacions i iniciatives que permeten una millora de la seua competitivitat, i així permetre a la Generalitat confeccionar un paquet de mesures que estiguen consensuades amb el teixit productiu i totalment adaptades i dissenyades per a cada realitat sectorial.  
Si bé l'acció del Consell queda configurada per la suma de les mesures adoptades per cada un dels seus departaments a partir de les funcions que tinguen atribuïdes, aquesta divisió no pot donar lloc a compartiments estancs ni fer oblidar que aquestes iniciatives constitueixen peces d'un tot, parts d'un conjunt dirigit a aconseguir fins comuns.  
Afrontar el repte de materialitzar una estratègia d'impuls de la indústria valenciana amb garanties d'èxit, exigeix coordinació, avaluació i seguiment. Per això, sense perjudici de les competències que, per raó de la matèria, tinguen atribuïdes els distints departaments en virtut dels seus respectius reglaments orgànics i funcionals, s'estima necessària la creació d'una Comissió Interdepartamental de Coordinació, Avaluació i Seguiment del Pla Estratègic de la Indústria Valenciana, impulsada i dirigida per la conselleria competent en matèria d'indústria, i que ha de constituir-se en la via que permeta unir els esforços, coordinar les actuacions de cada departament implicat, i avaluar els resultats, a fi d'avançar en un mateix sentit per a la consecució d'un projecte comú que, per ser transversal, implica distints departaments.  
  
La creació d'aquesta comissió ve emparada per l'article 25 de la Llei del Consell, que preveu la constitució de comissions interdepartamentals, integrades per alts càrrecs de l'Administració de la Generalitat, per a l'estudi, coordinació, programació i, si és el cas, propostes de resolució de l'activitat interdepartamental en matèries sectorials comunes.  
  
En virtut d'allò que s'ha exposat, de conformitat amb el que estableix la Llei 5/1983 de 30 desembre, del Consell, a proposta del conseller d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió del dia 6 d'abril de 2018,  
  
  
DECRETE  
  
Article 1. Objecte  
Aquest decret té com a objecte la creació i la regulació de les funcions, composició i aspectes essencials del règim de funcionament de la Comissió Interdepartamental de Coordinació, Avaluació i Seguiment del Pla Estratègic de la Indústria Valenciana.  
  
Article 2. Creació i adscripció de la Comissió Interdepartamental  
Es crea la Comissió Interdepartamental de Coordinació, Avaluació i Seguiment del Pla Estratègic de la Indústria Valenciana, adscrita a la conselleria competent en matèria d'indústria, amb les funcions, la composició i el règim de funcionament establits en aquest decret.  
  
  
Article 3. Funcions de la Comissió Interdepartamental  
1. Correspon a la Comissió Interdepartamental de Coordinació, Avaluació i Seguiment del Pla Estratègic de la Indústria Valenciana:  
  
a) Elaborar i elevar al Consell, a través de la persona titular de la conselleria amb competències en matèria d'indústria, propostes d'eixos, objectius i actuacions preferents del Pla Estratègic de la Indústria Valenciana.  
b) L'estudi, la coordinació, el seguiment i l'avaluació de les iniciatives adoptades pels distints departaments del Consell per a procedir al desenvolupament del Pla Estratègic de la Indústria Valenciana.  
c) Sol·licitar dels departaments del Consell informació actualitzada sobre els avantprojectes i projectes normatius que estiguen en tràmit en els seus respectius àmbits materials d'actuació, així com sobre els plans, programes i altres iniciatives polítiques que s'estiguen executant o projectant, i tinguen relació amb els sectors industrials de la Comunitat Valenciana.  
d) Elaborar i proporcionar criteris d'actuació, col·laboració i cooperació que, a partir de la informació demanada, puguen contribuir a un desenvolupament coordinat del Pla Estratègic de la Indústria Valenciana, en el marc d'una estratègia conjunta per a tota l'acció del Consell.  
  
e) Efectuar el seguiment i l'avaluació contínua i periòdica de les actuacions dutes a terme per a complir els objectius definits en el Pla Estratègic de la Indústria Valenciana i en els plans sectorials.  
f) Qualssevol altres competències i funcions relacionades amb el seu àmbit d'actuació o que li siguen atribuïdes per la normativa vigent, així com les que li encomane el Consell, i les que li deleguen els òrgans amb competències en les matèries afectades pel Pla Estratègic de la Indústria Valenciana.  
2. Per a l'adequat exercici de les seues funcions, la Comissió Interdepartamental mantindrà les necessàries relacions de col·laboració amb altres òrgans col·legiats de l'Administració de la Generalitat els objectius dels quals compartisca i la cooperació dels quals resulte necessària o convenient amb aquest fi.  
  
Article 4. Composició de la Comissió Interdepartamental  
1. La Comissió Interdepartamental tindrà la composició següent:  
a) Presidència, que serà exercida per la persona titular de la secretaria autonòmica competent en matèria d'indústria.  
b) Vocalies, que seran exercides per:  
1. La persona o persones titulars dels centres directius competents en matèria d'indústria i energia.  
2. La persona titular de l'Institut Valencià de Competitivitat Empresarial.  
3. La persona titular de l'Agència Valenciana de la Innovació.  
4. La persona titular del centre directiu amb competències en matèria de formació professional per a l'ocupació.  
5. La persona titular del centre directiu amb competències en matèria de formació professional del sistema educatiu.  
6. La persona o persones titulars dels centres directius amb competències en matèria d'universitat, investigació i transferència ciència-tecnologia.  
7. La persona titular del centre directiu amb competències en matèria de model econòmic.  
8. La persona titular del centre directiu amb competències en matèria de tecnologies de la informació i les comunicacions.  
9. Les persones titulars dels centres directius amb competències en matèria d'indústria alimentària, seguretat alimentària, investigació i innovació agroalimentària.  
10. La persona titular del centre directiu amb competències en matèria d'avaluació ambiental.  
11. La persona titular del centre directiu amb competències en matèria d'internacionalització, promoció exterior i captació d'inversions.  
  
12. La persona titular de l'Institut Valencià de Finances.  
2. La Secretaria de la Comissió Interdepartamental serà exercida per la persona titular del centre directiu amb competències en matèria d'indústria.  
  
Article 5. Règim de funcionament de la Comissió Interdepartamental  
  
1. La Comissió Interdepartamental es reunirà, amb la convocatòria prèvia dins del termini i en la forma corresponent ordenada per qui exercisca la seua Presidència, almenys una vegada a l'any en sessió ordinària, i en sessió extraordinària sempre que la importància dels assumptes a tractar així ho requerisca.  
2. La Comissió Interdepartamental podrà demanar, a proposta de qualsevol dels seus membres i sempre que els assumptes sotmesos a debat ho facen necessari o convenient, l'assistència, amb veu i sense vot, de les persones titulars dels òrgans directius de les distintes conselleries, així com de personal empleat públic, o de personal especialista extern en la matèria de què es tracte, als efectes d'informar i assessorar l'òrgan col·legiat.  
3. La convocatòria, el règim de les sessions, l'adopció d'acords i, en general, el funcionament intern de la Comissió Interdepartamental, s'ajustaran a allò que disposen amb caràcter bàsic per als òrgans col·legiats de les distintes administracions públiques els articles 15 a 18 de la Llei 40/2015, d'1 d'octubre, de règim jurídic del sector públic, i supletòriament, a allò que preveu per als òrgans col·legiats de l'Administració General de l'Estat pels articles 19 a 22 d'aqueixa mateixa llei.  
  
4. Sense perjudici del que disposa l'apartat anterior, la Comissió Interdepartamental podrà aprovar normes pròpies de funcionament intern per al millor exercici de les seues atribucions.  
  
Article 6. Comité Tècnic del Pla Estratègic de la Indústria Valenciana  
  
1. Com a òrgan de suport de la Comissió Interdepartamental, es constituirà el Comité Tècnic del Pla Estratègic de la Indústria Valenciana, als efectes de preparar els assumptes que li hagen de ser sotmesos, de traslladar i supervisar l'execució dels acords adoptats, i de dirigir els treballs de les meses sectorials d'impuls estratègic que es constituïsquen.  
2. El Comité Tècnic estarà compost pels membres següents:  
  
a) La persona titular del centre directiu competent en matèria d'indústria, que exercirà la presidència del Comité Tècnic.  
b) Una persona representant del centre directiu amb competències en matèria d'energia.  
c) Una persona representant de l'Institut Valencià de Competitivitat Empresarial.  
d) Una persona representant de l'Agència Valenciana de la Innovació.  
e) Una persona representant del centre directiu amb competències en matèria de formació professional per a l'ocupació.  
f) Una persona representant del centre directiu amb competències en matèria de formació professional del sistema educatiu.  
g) Una persona representant dels centres directius amb competències en matèria d'universitat, investigació i transferència ciència-tecnologia.  
h) Una persona representant del centre directiu amb competències en matèria de model econòmic.  
i) Una persona representant del centre directiu amb competències en matèria de tecnologies de la informació i les comunicacions.  
j) Una persona representant dels centres directius amb competències en matèria d'indústria alimentària, investigació i innovació agroalimentària.  
k) Una persona representant del centre directiu amb competències en matèria de seguretat alimentària.  
l) Una persona representant del centre directiu amb competències en matèria d'avaluació ambiental.  
m) Una persona representant del centre directiu amb competències en matèria d'internacionalització, promoció exterior i captació d'inversions.  
n) Una persona representant del Institut Valencià de Finances.  
3. La Secretaria del Comité Tècnic, que serà exercida, amb veu però sense vot, per la subdirecció general amb competències en matèria d'indústria.  
4. El Comité Tècnic podrà demanar, a proposta de qualsevol dels seus membres i sempre que els assumptes sotmesos a debat ho facen necessari o convenient, l'assistència de personal d'altres òrgans directius de les distintes conselleries, així com de personal especialista extern en la matèria de què es tracte, o de membres de les meses sectorials.  
  
5. La persona titular de la conselleria competent en matèria d'indústria podrà acordar la modificació de la composició del Comité Tècnic del Pla Estratègic de la Indústria Valenciana.  
  
Article 7. Meses sectorials d'impuls estratègic  
1. Com a òrgan de treball i participació en la implementació i seguiment del Pla Estratègic de la Indústria Valenciana, la persona titular de la conselleria competent en matèria d'indústria, podrà acordar la convocatòria de meses sectorials d'impuls estratègic, amb l'objecte de demanar les problemàtiques i necessitats concretes en cada un dels sectors industrials de la Comunitat Valenciana, proposar els objectius a aconseguir i les accions a desenvolupar des de l'administració autonòmica, participar en la priorització d'aquestes, i col·laborar tant en la seua implementació com en l'avaluació dels resultats.  
2. Les meses sectorials d'impuls estratègic estaran conformades per representants dels instituts tecnològics vinculats al sector, les associacions empresarials sectorials més representatives, una persona representant de la conselleria competent en matèria d'indústria, que ocupe un lloc amb nivell mínim de cap de servei o equivalent, així com per aquells agents implicats amb la millora del sector que es determinen en la convocatòria de la mesa sectorial.  
3. La secretaria de les meses sectorials d'impuls estratègic l'exercirà la persona representant de l'administració autonòmica.  
  
  
DISPOSICIÓ ADDICIONAL  
  
Primera. Incidència pressupostària  
L'execució i el desplegament d'aquest decret no podran tindre cap incidència en la dotació dels capítols de despesa assignats a la conselleria amb competències en matèria d'indústria, i en tot cas hauran d'atendre's amb els mitjans personals i materials d'aqueix mateix departament.  
  
Segona. Habilitació normativa  
Es faculta la persona titular de la conselleria competent en matèria d'indústria per a dictar totes les disposicions que es requerisquen per al desenvolupament i execució d'aquest decret.  
  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la seua publicació en el Diari Oficial de la Generalitat Valenciana  
  
València, 6 d'abril de 2018  
  
El president de la Generalitat,  
XIMO PUIG I FERRER.  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ


Còpia Permalink ELI